آی عاشیق! صحبت آچ، گولدن، چیچکدن
چمنلر زینتی بیزیم یئرده دیر
بولبولر ذؤق آلیر گوللریمیزدن
باهارین لذّتی بیزیم یئرده دیر
چال، اوخو شورایله چوبان بایاتی
سازیندا تعریفله بو شن حیاتی
عطرلی گوللری، باغی، باغاتی
گؤزه للیک خلقتی بیزیم یئرده دیر
ائلیمدن، آرخامدان، غم اوزاقلاشیر
ذؤقیموز، نشئه میز قایناییر، داشیر(١)
خالقیمیز فرحله گولوب دانیشیر
انسان سعادتی بیزیم یئرده دیر
سازین، کمانچانین، قارمانین، تارین
اوخویوب چالانین، گولون، باهارین
ادیبین، شاعرین، هر صنعت کارین
ان بؤیوک قیمتی بیزیم یئرده دیر
نه تاریخ لرده وار، نه باشقا یئرده
چوخ اوشاقی قادین وارمی بیر ائلده
ائلدن آلا تحسین، حؤرمت هر ایلده؟
آنالیق حؤرمتی بیزیم یئرده دیر
فاشیستین ظلمونه دونیالار باخیر
آنالار باغرینا سونگولر تاخیر
کؤرپه اوُشاقلاری یاندیریب یاخیر
بالا محبّتی بیزیم یئرده دیر
نوروز بایرامیندان آلدیق الهامی
شادلیقلا کئچیردیک بو شن بایرامی
وطن اوُشاقلاری سئونییر هامی
ائللرین قدرتی بیزیم یئرده دیر
بیر چوخ بایراملاری گؤردوکسه ا گر
باهار بایرامیمیز هامسینا ده یر
بو خوش گونو گؤره ن سئوینمز مگر
کؤنوللر بهجتی بیزیم یئرده دیر
سیلینسین دونیادان بوش هنگامه لر
سسلنسین دیللرده، جوشسون نغمه لر
یازسین بو ائللر تبریک نامه لر
دونیالار جنتی بیزیم یئرده دیر
١مصرع بو شکلیده ده قئید اولموشدور:
ذؤقیمز، نشئه مز حدیندن آشیر
azb_Arab azb_Arab azb_Arab azb_Arab pes_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab